យូណេស្កូ​នឹង​បញ្ជូន​អ្នកជំនាញ​មកពិនិត្យ​មើល​ការ​ខូចខាត​ប្រាសាទ​ព្រះវិហារ
អ្នក​ជំនាញ​យ៉ុនេស្កូ​នឹង​ទៅ​វាយ​តម្លៃ​ការ​ខូច​ខាត​នៅ​ប្រាសាទ​ព្រះ​វិហារ​​ព្រម​ពេល​នឹង​ការ​ទៅ​ដល់​នៃ​អ្នក​សង្កេត​ការណ៍​អាស៊ាន​ដែរ។
អង្គការយូណេស្កូ (UNESCO) គ្រោងនឹងបញ្ជូនអ្នកជំនាញ ដើម្បីវាយតម្លៃការខូចខាតនៅប្រាសាទព្រះវិហារបន្ទាប់ពីមានសេចក្តីរាយការណ៍មកថាបានទទួលរងនូវការខូចខាតយ៉ាងធ្ងន់ធ្ងរដោយសារតែទាហានថៃបានបាញ់គ្រាប់កាំភ្លើងដាក់។ ការអះអាងនេះបានកើតមានឡើងបន្ទាប់ពីមានជំនួបគ្នាមួយនៅទីក្រុងភ្នំពេញរវាងលោកនាយករដ្ឋមន្រ្តីហ៊ុន សែន លោកឧបនាយករដ្ឋមន្រ្តីសុខ អាន និង លោក កូអ៊ីជីរ៉ូ ម៉ាត់ស៊ូរ៉ា (Koichiro Matsuura) បេសកជនពិសេសរបស់អង្គការយូណេស្កូ។ លោក ជុជ ភឿង ប្រធានអាជ្ញាធរជាតិព្រះវិហារ និងជារដ្ឋលេខាធិការក្រសួងវប្បធម៌ និងវិចត្រសិល្បៈបានមានប្រសាសន៍ប្រាប់អ្នកកាសែតបន្ទាប់ពីជំនួបគ្នាមួយរវាងលោកឧបនាយករដ្ឋមន្រ្តីសុខ អាន និងលោកកូអ៊ីជីរ៉ូ ម៉ាត់ស៊ូរ៉ាបេសកជនពិសេសរបស់អង្គការយូណេស្កូនៅថ្ងៃច័ន្ទនេះថាអង្គការយូណេស្កូគ្រោងនឹងបញ្ជូនអ្នកជំនាញពិសេសដើម្បីធ្វើការវាយតម្លៃការខូចខាតនៅប្រាសាទព្រះវិហារក្នុងពេលឆាប់ៗខាងមុខនេះ។ លោកជុជ ភឿង បានមានប្រសាសន៍ទៀតថា នៅពេលណាអ្នកសង្កេតការណ៍របស់សមាគមប្រជាជាតិអាស៊ីអាគ្នេយ៍មកដល់ប្រទេសកម្ពុជានៅពេលនោះអង្គការយូណេស្កូនឹងបញ្ជូនអ្នកវាយតម្លៃការខូចខាតមកដល់កម្ពុជាភ្លាម។ «ក្រោយពេលដែលអ្នកសង្កេតការណ៍ឥណ្ឌូនេស៊ីដែលចាត់តាំងដោយអាស៊ានមកដល់ពេលណាគឺក្រោយនោះភ្លាមយូណេស្កូនឹងចាប់ផ្តើមបញ្ជូនអ្នកដែលមកវាយតម្លៃការខូចខាតមានប៉ុណ្ណា។ ការជួសជុលជាបន្ទាន់ភ្លាមក្រោយពេលមានការវាយតម្លៃថាប្រាសាទវាខូចខាតអស់ប៉ុណ្ណេះភាគរយហើយជ្រើសរើសអ្នកដែលជំនាញខាងការជួសជុលប្រាសាទនិងធ្វើការងារនេះ»។ លោកកូអ៊ីជីរ៉ូ ម៉ាត់ស៊ូរ៉ា បេសកជនពិសេសរបស់អង្គការយូណេស្កូបានមកដល់ប្រទេសកម្ពុជាកាលពីថ្ងៃអាទិត្យដើម្បីបំពេញបេសកកម្មរបស់លោកចំនួនបីថ្ងៃបន្ទាប់ពីមានការស្នើសុំពីភាគីកម្ពុជាដើម្បីឲ្យពិនិត្យមើលនិងវាយតម្លៃការខូចខាតនៅតំបន់ប្រាសាទព្រះវិហារបន្ទាប់ពីមានការវាយប្រយុទ្ធគ្នារវាងកងទ័ពថៃនិងកម្ពុជា កាលពីដើមខែកុម្ភៈ។ នៅថ្ងៃច័ន្ទនេះ លោកកូអ៊ីជីរ៉ូ ម៉ាត់ស៊ូរ៉ាមានជំនួបដាច់ដោយឡែកមួយ ជាមួយនឹងលោកឧបនាយករដ្ឋមន្រ្តីសុខ អាន រដ្ឋមន្រ្តីទីស្តីការគណៈរដ្ឋមន្រ្តីនិងលោកនាយករដ្ឋមន្រ្តីហ៊ុន សែន។ ហើយនៅថ្ងៃអង្គារស្អែកនេះ លោកនឹងចូលក្រាបបង្គំគាល់ព្រះមហាក្សត្រ នរោត្តម សីហមុនី។ លោកឧបនាយករដ្ឋមន្តី្រសុខ អាន រដ្ឋមន្រ្តីទីស្តីការគណៈរដ្ឋមន្រ្តីនិងជាប្រធានគណៈកម្មការជាតិ UNESCO បានថ្លែងប្រាប់ក្រុមអ្នកកាសែត បន្ទាប់ពីជំនួបគ្នាមួយជាមួយនឹងលោកនាយករដ្ឋមន្រ្តី ហ៊ុន សែន ថាអង្គការ UNESCO និងគណៈកម្មាធិការបេតិកភណ្ឌពិភពលោកត្រូវតែបំពេញភារកិច្ចរបស់ខ្លួនក្នុងការចូលរួមចំណែកដើម្បីការពារនិងសង្គ្រោះប្រាសាទព្រះវិហារ។ លោក សុខ អាន បានមានប្រសាសន៍ទៀតថាទាហានថៃបានបាញ់គ្រាប់កំាភ្លើងផ្លោងយ៉ាងតិចប្រមាណ៤០០គ្រាប់ទៅលើប្រាសាទព្រះវិហារដែលបានបណ្តាលឲ្យខូចខាតយ៉ាងដំណំ។ «UNESCO គាត់ស្ថិតនៅក្នុងដំណាក់កាលដែលចាត់បេសកជនមកទេដើម្បីស្វែងយល់ពីជំហរថៃ ស្វែងយល់ពីជំហរកម្ពុជា។ អញ្ចឹងឥឡូវយើងកំពុងតែបង្កលក្ខណៈ ដើម្បីឲ្យUNESCO និងបេតិកភណ្ឌ បង្ហាញពីការយកចិត្តទុកដាក់ឲ្យកាន់តែសកម្មក្នុងការរួមចំណែកក្នុងការការពារនិងសង្គ្រោះប្រាសាទព្រះវិហាររបស់យើង។ ហើយ UNESCO មានភារកិច្ចត្រូវរៀបចំការការពារឲ្យបានល្អ។ យើងកំពុងតែទំនាក់ទំនងជាប់ជាមួយអគ្គនាយក UNESCO ដើម្បីជំរុញការងារនេះថាយើងរៀបចំការពារនោះយ៉ាងណាព្រោះបើកម្លាំងប្រដាប់អាវុធ។ បើថៃប្រើកងទ័ពវាយ UNESCO អត់មានលទ្ធភាពទេ ។ UNESCO មិនមែនជាស្ថាប័នដែលនិយាយពីរឿងទ័ព»។ លោកឧបនាយករដ្ឋមន្រ្តីសុខ អាន បានមានប្រសាសន៍ទៀតថាទង្វើរបស់ប្រទេសថៃ គឺជាឧក្រិដ្ឋកម្មសង្គ្រាម ឧក្រិដ្ឋកម្មសង្គ្រាមប្រឆាំងនឹងសាសនា និងឧក្រិដ្ឋកម្មសង្រ្គាមប្រឆាំងនឹងវប្បធម៌ដែលប្រទេសថៃត្រូវតែទទួលខុសត្រូវចំពោះការខូចខាតទាំងនេះ។ លោក Panitan Watanayagorn អ្នកនាំពាក្យរដ្ឋាភិបាលថៃ មិនបានធ្វើអត្ថាធិប្បាយទេ ដោយលោកបានមានប្រសាសន៍យ៉ាងខ្លីថា កំពុងជាប់រវល់ប្រជុំ។ ក៏ប៉ុន្តែបើតាមកាសែតបាងកកប៉ុស្តិ៍ (Bangkok Post) បានដកស្រង់សំដីលោក Thani Thongphakdee អ្នកនាំពាក្យក្រសួងការបរទេសថៃមកបញ្ជាក់ថា លោកKoichiro Matsuura បានយល់អំពីបញ្ហាជម្លោះនៅតំបន់ប្រាសាទព្រះវិហារដែលបានចុះបញ្ជីនៅក្នុងបេតិកភណ្ឌរបស់ពិភពលោក៕